Document ID: 32009D0152

SKLEP SVETA
z dne 20. novembra 2008
o podpisu in začasni uporabi Vmesnega sporazuma, ki vodi k sporazumu o gospodarskem partnerstvu, med Evropsko skupnostjo in njenimi državami članicami na eni strani in pogodbenico Srednjo Afriko na drugi strani
(2009/152/ES)
SVET EVROPSKE UNIJE JE -
ob upoštevanju Pogodbe o ustanovitvi Evropske skupnosti in zlasti členov 133 in 181 v povezavi s prvim stavkom prvega pododstavka člena 300(2) Pogodbe,
ob upoštevanju predloga Komisije,
ob upoštevanju naslednjega:
(1)
Svet je 12. junija 2002 pooblastil Komisijo za začetek pogajanj o sklenitvi sporazumov o gospodarskem partnerstvu z državami AKP.
(2)
Ta pogajanja so bila končana in 17. decembra 2007 je bil parafiran Vmesni sporazum o gospodarskem partnerstvu med Evropsko skupnostjo in njenimi državami članicami na eni strani ter pogodbenico Srednjo Afriko (kar zajema Kamerun) na drugi strani (v nadaljnjem besedilu „Vmesni SGP“).
(3)
Člen 98(4) Vmesnega SGP določa začasno uporabo Sporazuma do začetka njegove veljavnosti.
(4)
Vmesni SGP bi bilo treba podpisati v imenu Skupnosti ter ga v zvezi z določbami, ki so v pristojnosti Skupnosti, začasno uporabljati, s pridržkom njegove poznejše sklenitve -
SKLENIL:
Člen 1
Podpis Vmesnega sporazuma, ki vodi k sporazumu o gospodarskem partnerstvu, med Evropsko skupnostjo in njenimi državami članicami na eni strani in pogodbenico Srednjo Afriko na drugi strani (v nadaljnjem besedilu „Vmesni SGP“) se odobri v imenu Skupnosti, s pridržkom sklepa Sveta o sklenitvi navedenega sporazuma.
Besedilo Vmesnega SGP je priloženo temu sklepu.
Člen 2
Za namene člena 92(2) Vmesnega SGP, je Odbor SGP sestavljen iz članov Sveta in predstavnikov Komisije na eni strani in predstavnikov vlad držav podpisnic iz Srednje Afrike na drugi strani. Komisija predloži Svetu v odločitev stališče Skupnosti glede pogajanj o poslovniku Odbora SGP.
Člen 3
Predsednik Sveta je pooblaščen, da imenuje osebo(-e), pooblaščeno(-e) za podpis Vmesnega SGP v imenu Skupnosti, s pridržkom njegove sklenitve.
Člen 4
V zvezi z določbami, ki so v pristojnosti Skupnosti, se Vmesni SGP v skladu s svojim členom 98(4) začasno uporablja do zaključka postopkov za njegovo sklenitev. Komisija bo objavila obvestilo o datumu začetka začasne uporabe.
V Bruslju, 20. novembra 2008

Labels: 18
5